**המדריך השלם לילדים והוריהם בבואם בשערי בית חינוך רעות**

ראשית : המלצה חשובה לתחילת היום ...בואו בשער שמחים, ערים ונכונים לעבודה, משחק ולמידה ובעיקר עם רצון להתפתח ביחד בשמחה ובאהבה.

אין ספק שקורה לנו לא פעם שאנו מגיעים לבית הספר ולא כל כך טוב לנו. אנחנו עייפים ואולי רבנו עם חבר קרוב או מעט עצובים ...בואו נזכור שזה מצב זמני , ו**שכל רגע הוא שער** ותמיד אפשר לשנות ולהשתנות.

דיירי הבית שלנו מאד שונים ומגוונים האחד מהשנייה וכך גם הצרכים שלנו משתנים בהתאם לגיל שלנו , ממש כמו בבית ובמשפחה שלנו, אחים גדולים ואחים קטנים ואת כולנו תואם משהו אחר. האומנות שלנו היא לראות איך כולנו חיים יחד מתוך כבוד הדדי האחד לרצונותיו וצרכיו של השני.

**ידוע וברור לכולנו שאנו חיים עם מסכים ובהרבה פעמים מהיום זה אפילו קצת מנהל את חלקינו**

 הרצון שלנו הוא שבמרחב המתנהל בבית ספר רעות בעיקר עבורכם ילדות וילדים נערות ונערים העוברים בשער רעות , מגיעה חוויה של מנוחה ושקט ממסכים ופניות ללמידה עבודה ומשחק. לכן במהלך תחילת כל בוקר בכיתות שכבר מורגלות בפלאפונים חכמים, נאסוף את הפלאפונים והם יוחזרו באהבה בסוף היום . הבקשה היא כמובן לשיתוף פעולה מתוך הבנה לרצון המשותף של כולנו למינימום הסחות דעת במהלך היום . כמו כן, נא להימנע מלהגיע עם משחקים אלקטרוניים ונגנים למיניהם.

**כשאנו מגיעים לבית הספר אנחנו אוהבים להביא את עצמנו בשלל אפשרויות של ביטוי וזה נפלא, יחד עם זאת -הנה כמה הנחיות שנקפיד עליהן בכדי למצוא את החוט המקשר בין כולנו מה שיעזור לנו להתרכז בעיקר – בלמידה משחק ובילוי משותף**

1. ניתן להגיע עם חולצות מגוונות, אך לא ממותגות, כך שאפשר יהיה להביא את הביטוי האישי באופן עדין ויפה .להימנע מחולצות בטן.
2. המכנסיים והחולצה צריכים להיות ללא קרעים וללא חורים, המכנס עצמו יהיה כרוחב כף יד מעל הברך.
3. חצאית – חצאית לכל מי שרוצה אין בעיה כמובן , בתנאי שהיא מאפשרת עבודה רציפה, קפיצה, ריצה ישיבה, לכן חצאית תגיע יחד עם מכנסי טיצס מתחתיה לטובת נוחות העבודה והמשחק .
4. חולצות לבנות – לדעתי אחד מהדברים הסבוכים יותר ( לפחות אצלי כהורה ) כדאי שיהיו לנו שתיים שלוש חולצות לבנות בארון לטובת טקסים וימים חגיגיים . נעדכן מראש בקבוצות מתי צריך להגיע עם אחת כזו.
5. תסרוקות מיוחדות ומעוררות עניין – השיער אסוף ומסודר בכיתות א – ו בנים ובנות עם שמירה על הגוון המקורי איתו הגענו לעולם . כיתות ז ח יכולות להוסיף גוון יחודי קל. מעבר לכך כיתות ז ח יכולות להגיע עם שיער פזור , כזה שאיננו מכסה את העיניים. בואו נראה שאנחנו מחזיקים את זה יחד בהתחשבות גדולה האחד אל השני.
6. תכשיטים – תכשיטים זה דבר נפלא , אך מתוך ניסיון , במהלך היום יום של בית הספר יש פעילות רבה כך שלא ניתן להגיע עם תכשיט שאיננו צמוד , כמו עגילים למשל . כל מה שלא צמוד לגוף יכול מאד לסכן אותנו ואת בריאותנו ולכן לא נוכל לאפשר זאת.
7. קעקועים ואיפור – כל מה שיכול להסב את שימת ליבנו מהעניין המרכזי לשמו הגענו (עבודה, למידה ומשחק ) נעזר בסבלנות ונשמור לשעות בהן אנו בבית או בחופשה. במרחב הבית ספרי מותר לכיתות **ז ח בלבד** להגיע עם לק ואיפור קל בלבד . אנו שואפים מחד לאפשר את הצורך של כל הבאים בשער להביא לידי ביטוי את עצמם ומאידך לראות איך שומרים על המשפחה כולה בהתאם לרוח המקום.
8. שעונים חכמים – כשמם כן הם , חכמים כל כך עד שאין לשעונים אלו מה ללמוד במרחב הבית ספרי שלנו . וקצת יותר ברצינות ...השעונים החכמים כמו כל מכשיר אלקטרוני או נייד יוצרים הסחת דעת ומסבים את שימת הלב מהעיקר.

 **בריאות מעל הכל**

כבית ספר שרואה חשיבות ממעלה ראשונה להזנה הנפשית, הרוחית והפיזית של הילדים, אנו רוצים שהילדים יגיעו עם תזונה מיטיבה ( כריך מזין , פרי , ירק ) שמפתחת את הבנייה של הגוף הפיזי ומאפשרת רמה טובה של ריכוז ונוכחות חיונית במהלך היום.

אנו מבקשים להימנע מחטיפים ומכמות גבוהה של סוכרים .

חשוב להגיע עם בקבוק מלא במים בתיק למהלך היום. נא לא לשלוח עם הילדים מיצים ממותקים .

במרחב שלנו יכולים להיות תלמידים ו/או אנשי חינוך בעלי רגישות לאגוזים ופול. להימנע מלהכניס מוצרי מזון אלו לבית הספר.

**כבוד האדם וחירותו :**

שמירה על כבוד האדם באשר הוא, ללא הבדל בין גזע, מין ודת הינה אבן יסוד לשמירה על חיים תקינים משמעותיים ומעוררי השראה. הרצון שלנו הוא לקיים מרחב שהוא בטוח בעבור כולנו ובעיקר נעים לשהות בו. כולנו (הורים מורים ותלמידים) נדרשים לעשות מאמץ בכדי לקיים אורח חיים שכזה. אנו מרגישים שיחד ניתן להביא את בית הספר למדרגה מיטיבה יותר, בואו נזכור שבסופו של דבר, עולם המבוגרים מהווה את ההשראה בעבור צמיחת וגדילת ילדנו.

**שמירה על עולם החי הצומח והדומם שמסביבנו :**

כל הציוד והמתקנים הקיימים בבית הספר ובכלל בעולם, באו לשרת את העבודה והנוכחות שלנו, בנעימות ומתוך מקום שמאפשר צמיחה, למידה וחדוות התפתחות. בית הספר החדש שלנו מקסים והושקעו בו אינספור שעות עבודה ומשאבים של קהילת בית הספר וגורמים עירוניים. הרצון שלנו הוא לשמור על הציוד והמתקנים תקינים ואסתטיים בכדי שנוכל להיעזר בהם כראוי. לכן ציוד שהושחת מתוך אי כיבוד המקום והמתקנים הקיימים ובכלל זה ציוד אישי ומחברות, ההורה והילד ייקחו לגביו אחריות מלאה הן כספית והן בעבודה שתשיבו למצבו התקין.

נשים לב לכך שבית הספר מטפח את הנוי והסביבה ואנו נדרשים לשמור על הקיים ואף לטפחו.

**האופן בו אנו מתנהלים במתחם בית הספר ובכלל :**

ישנם שני חלקים מהותיים במהלך יום הלימודים אשר מתקיימת תנועה ביניהם: החלק של השיעור והחלק של ההפסקה. שניהם חשובים להתפתחות הילדים באותה מידה. בכדי שגם השיעורים וגם ההפסקות יוכלו להוות כר התפתחות, אנו נדרשים להקשיב לכללים של המורה בכיתה ולקיים אורח נעים במהלך ההפסקות. ברור לכולנו שהילדים עדיין לא מקיימים בהירות גדולה בין המותר והאסור בהתאם לשלב ההתפתחותי בו הם נמצאים. יחד עם זאת כקבוצת אנשי החינוך בבית הספר אנו שומרים לעצמינו את האחריות להחליט מתי התנהגות כזו או אחרת פוגעת במהלך התקין של חיי בית הספר, ומתי נדרשת התערבות הורית, ייעוצית ואף מנוחה בבית באם יהיה בכך צורך בכדי להשיב את הדברים על קנם. אנו שואפים דרך הפעילות היומיומית והחסות על הבאים בשער ליצור מרחב בטוח נקי מאלימות .

**הרגע שכולם מצפים לו , ההפסקה ...**

ההפסקות הן נדבך מהותי בחייו של בית הספר ובכלל, ההפסקה מאפשרת לנו את הנשימה הנכונה בין פרק שהחל לפרק שהסתיים. אנו רוצים לאפשר הנאה בתוך ההפסקה ונשימה ויחד עם זאת להתנהל בהתאם להתפתחות הילד. הרצון שלנו הוא לראות מרחב שמשמר כוחות דמיון וחברתיות בתוך המשחק, בתוך כך לאפשר גם משחקי כדור בהתאם לגיל.

משחקי הכדור האפשריים בהפסקה:

* מכיתה א' עד כיתה ג': ללא כדור.
* מכיתה ד ומעלה: כדור ספוג, כדור סל.
* צוות בית הספר ישקול משחקים נוספים לכיתות הבוגרות בהתאם לתפיסת התפתחות הילד, צרכי הילדים ולמתאפשר מבחינת תשתית בית הספר.

מאחר ובית הספר דואג לילדים מבחינת כדורים מכל סוג שהוא אין להביא כדור מהבית, זה רק יסב את הקשב לשם .

כמו כן, בתחילת היום ובסופו בזמן ההמתנה להסעות לא נוכל לאפשר משחקי כדור מכל סוג שהוא, לטובת שמירה על הילדים במרחב. לכל יינתן מקום וזמן. כמו כן נשים לב שבמרחב בית הספר לא יתאפשר שימוש באופניים, קורקינט, גלגיליות. לטובת החוויה הנינוחה של כולנו אנו נדרשים להקפיד על כך.

**דרכי התקשרות עם צוות החינוך ברעות ...**

אנו שואפים ומקווים ליצור תקשורת בריאה עמכם ההורים דרך מרחב שיחה מיטיב מותאם לזמן, למקום ולהרכב המשתתפים. בכל עניין הקשור בילדכם/ילדתכם הכתובת הראשונה היא מחנכ/ת הכיתה.

1. פגישות אישיות עם מחנכ/ת הכיתה מתקיימות במהלך השנה (לפחות פעמיים) ובהתאם לצורך
2. פגישות עם מורי המקצוע החל מכיתה ד' ומעלה יתקיימו בימי הורים עליהם תקבלו הודעה
3. במהלך השנה ייערכו בכל כיתה מספר אסיפות הורים. הנוכחות באסיפות אלו חשובה ותורמת לחיזוק המעטפת ההורית של הכיתה.
4. בשעות הפעילות צוות החינוך עסוק בעיקר בלתת מענה רגשי פדגוגי לילדים. למעט פגישות שנקבעו מראש, טלפוניות או פנים מול פנים, הפגישות והשיחות יתקיימו בזמן שהוא לא בית ספר על פי קביעה מראש ובתיאום.

**התנהלות בשכונה**

אנו רואים חשיבות גדולה לשמור על אורחות המקום בו אנו חיים. על כן נבקש להתייחס באדיבות לתושבי השכונה ולהקפיד על חנייה במקומות המיועדים לכך בשכונה. שימו לב כי החניון הקטן של בית הספר מיועד לצוות בלבד.

**נהלי יציאה משטח בית הספר**

היציאה משטח בית הספר במהלך יום הלימודים איננה אפשרית, מתוך אחריות וחסות של הצוות החינוכי על הילדים.

בכלל זה אסורה היציאה במהלך ההפסקות.

אין לשחרר ילדים/ות מביה"ס לפני שעת סיום הלימודים ללא אישור המחנך ובליווי של מבוגר, אשר לוקח אותם משער בית הספר (מכיתה ז ואילך הילדים יכולים לחזור בתחבורה ציבורית בכפוף לאישור חתום על ידי ההורים).

**המרחב הטיולי של בית חינוך רעות**

אנו כל כך אוהבים לטייל וכל כך רוצים לאפשר את החסד הזה לכולנו. הטיולים הם חלק בסיסי וניכר ממערכת הלמידה שלנו. טיול טוב הוא טיול שהילד והחברים הביאו את עצמם למפגש משותף, פשוט ועם כוחות רצון בריאים לפעילות חברתית משותפת.

1. לבוש נוח הוא חלק מהותי בטיול , מכנסיים ארוכים וחולצות רגילות, הגופיות ימתינו בבית ...נעליים סגורות ומותאמות להליכה וכמובן כובע.
2. הזנה – אוכל מזין ובריא בלבד ו 3 ליטרים מים או בהתאם לדרישת המחנך.
3. הטיול מתקיים ללא אמצעים אלקטרוניים כאלו ואחרים. מותר להביא מצלמה לטיול בתיאום ובאישור המחנכים בלבד.
4. לכל טיול נדרש אישור הורים בתוקף חתום על ידכם.

**לסיכום הורים יקרים ...**

מראה המקום שהובא להלן וההבנה של החשיבות הגדולה בקיום שלו, תפתח בפיננו שער אמיתי לצמיחה והתפתחות מיטביים. אני מאמין בכל ליבי שאנו מראים להם את הדרך וההסכמה לכבד את הכתוב " במדריך השלם לתלמיד וההורה במעבר דרך שער בית ספר רעות" הוא צעד גדול במימוש שלו.

שתהיה לנו שנה נפלאה מיטיבה וטובה ושלום על כולנו.

צוות חינוך רעות